ทหารไทยปรับทัพใหญ่หารายได้ค่าธรรมเนียม
ทหารไทย ปรับทัพใหญ่หวังเพิ่มส่วนแบ่งรายได้ค่าธรรมเนียม คาดใน 4-5 ปี โตกว่าเท่าตัว
22 ส.ค. 2554

ทหารไทย ปรับทัพใหญ่หวังเพิ่มส่วนแบ่งรายได้ค่าธรรมเนียม คาดใน 4-5 ปี โตกว่าเท่าตัว 
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ธนาคารทหารไทย กล่าวว่า ธนาคารตั้งเป้าขยายรายได้จากการปล่อยสินเชื่อซัพพลายเชน (Supply Chain) จึงได้ปรับโครงสร้างสินเชื่อใหม่ เพื่อเป็นผู้นำตลาดและเพิ่มสัดส่วนรายได้ค่าธรรมเนียม 
การปรับโครงสร้างสินเชื่อภายในครั้งนี้ จะมีการเพิ่มประสิทธิภาพในการบริหาร โดยโยกฐานสินเชื่อเอสเอ็มอีขนาดกลางจำนวน 5.2 หมื่นล้านบาท ไปอยู่ภายใต้การดูแลของกลุ่มสินเชื่อธุรกิจขนาดใหญ่ เนื่องจากมองว่าลูกค้ากลุ่มนี้มีความซับซ้อนในด้านงบการเงินใกล้เคียงกับธุรกิจขนาดใหญ่ ขณะเดียวกันได้ย้ายเอาธุรกิจซัพพลายเชนและการบริหารเงินสด (Cash Management) เข้ามารวมกับสินเชื่อเอสเอ็มอีขนาดเล็กที่มีรายได้ไม่เกิน 50 ล้านบาทต่อปี 
ทั้งนี้ สัดส่วนการปล่อยสินเชื่อกลุ่มนี้ของธนาคารพาณิชย์ในระบบมีอยู่เพียง 45 หมื่นล้านบาท หรือ 5% จากมูลค่าตลาดรวมที่ 1 ล้านล้านบาท และคาดว่าภายใน 4-5 ปี สัดส่วนจะเพิ่มขึ้นเป็น 10% โดยปัจจุบันธนาคารมีฐานสินเชื่อซัพพลายเชนอยู่ที่ 5,000 ล้านบาท หรือ 10% ของตลาด จากลูกค้า 400-500 ราย 
“เรามองเห็นโอกาสในการเติบโตของซัพพลายเชน เพราะการค้าเริ่มจากธุรกิจรายใหญ่ลงมาสู่รายย่อย ที่ผ่านมาที่คนยังไม่สนใจมาก เพราะผลิตภัณฑ์ที่มีในตลาดยังไม่ตอบโจทย์ โดยสินเชื่อส่วนใหญ่ยังเป็นรูปแบบเดิมๆ จึงเป็นที่มาของการดึงเอาธุรกิจนี้เขามาอยู่ภายใต้การดูแลของเอสเอ็มอี ซึ่งเชื่อว่าจะช่วยเพิ่มสัดส่วนรายได้ค่าธรรมเนียมต่อรายได้รวมให้มากขึ้นจากปัจจุบันที่ 1.5%” นายปพนธ์ กล่าว